Man hang homself glo in selleArgieffoto Die onafhanklike polisie-ondersoekdirektoraat (Opod) het ŉ ondersoek van stapel gestuur nadat Arnoldus de Klerk (29) homself glo gehang het terwyl hy in polisieaanhouding was. Moses Dlamini, Opod se woordvoerder, het gesê De Klerk se liggaam is Woensdag om 06:00 in die aanhoudingselle van die Vredendal-polisiestasie in die Wes-Kaap aangetref. “Die oorledene is omstreeks 22:00 die vorige dag weens dronkenskap in hegtenis geneem. Hy het homself glo met sy sweetpakbaadjie aan die tralies van die sel opgehang,” het Dlamini gesê. Volgens Dlamini is De Klerk ŉ boemelaar en is sy naasbestaandes reeds van sy dood in kennis gestel. ŉ Geregtelike doodsondersoek word gedoen. De Klerk se lykskouing vind vandag plaas.